b'\n_START_ARTICLE_\nPape\xc5\xbe Gregor IV.\n_START_SECTION_\n\xc5\xbdivljenjepis\n_START_PARAGRAPH_\nSeptembra 827 je umrl pape\xc5\xbe Valentin. Kmalu po njegovi smrti, meseca oktobra, so izvolili benediktinca Gregorja, ki je bil kardinal-duhovnik pri sv. Marku v Rimu, za njegovega naslednika. Rojen je bil v Rimu v plemeniti dru\xc5\xbeini. O\xc4\x8detu je bilo ime Janez.  Na potrditev svetorimskega cesarja Ludvika Pobo\xc5\xbenega je bilo treba \xc4\x8dakati skoraj pol leta in je bil tako posve\xc4\x8den \xc5\xa1ele 29. marca 828.\n_START_SECTION_\nRazpad mogo\xc4\x8dnega Frankovskega cesarstva\n_START_PARAGRAPH_\nLudvik je prvotno nameraval cesarstvo razdeliti med svoje tri sinove. Ko se mu je v drugem zakonu rodil \xc5\xa1e en sin, je odlo\xc4\x8ditev preklical. Tako je pod Gregorjevim pontifikatom po Ludvikovi smrti (umrl je 20. junija 840 star 64 let) pri\xc5\xa1lo do odkritega spopada in prave dr\xc5\xbeavljanske vojne med Ludvikovimi sinovi iz prvega zakona. _NEWLINE_Pape\xc5\xbe je sku\xc5\xa1al posredovati, vendar najprej ni imel veliko uspeha. _NEWLINE_Z o\xc4\x8detovo smrtjo je namre\xc4\x8d Lotar pri\xc5\xa1el v posest cesarskega naslova. Da bi postal cesar v resnici, je sklenil svoje brate k temu prisiliti z oboro\xc5\xbeeno silo. Zavrnil je Gregorjeve mirovne poslance in prestopil Alpe. Stra\xc5\xa1na bitka pri Fontenayu (danes Fontenoy- en-Puisaye) blizu Auxerra 841. leta je imela za posledico ne le Lotarjev poraz, ampak pravzaprav tudi uni\xc4\x8denje frankovskega naroda, in kon\xc4\x8dno tudi njihovega cesarstva. Ker je cesarstvo propadlo, so Saraceni lahko nemoteno nadaljevali svoja osvajanja. _NEWLINE_Diakon in letopisec Flor (Florus) je glede tega leta 841. vzdihovaje zapisal: _NEWLINE_\xe2\x80\x9cNeko\xc4\x8d je bilo eno mogo\xc4\x8dno cesarstvo, s sijajno krono: en vladar in eno ljudstvo! Poganski narodi so poni\xc5\xbeno priklonili svoje glave pod jarem vere, krivoverci pa si noter niso upali niti vstopiti ne; toda ponosna stavba se je danes do temeljev podrla; eno cesarstvo je razpadlo na tri dele, kjer ni prostora za cesarja; namesto kralja so zdaj kralji\xc4\x8dki, namesto cesarstva dr\xc5\xbeavice.\xc2\xab\xc2\xa0_NEWLINE_\xc5\xa0ele tedaj je pape\xc5\xbe dosegel s posredovanjem ravenskega nad\xc5\xa1kofa Jurija, da so sinovi le sprejeli o\xc4\x8detovo razdelitev in sklenili 843 Verdunski sporazum. Dr\xc5\xbeavo Karla Velikega so si razdelili takole: Lotar je zadr\xc5\xbeal cesarski naslov, Italijo in Porenje, Ludvik je dobil Nem\xc4\x8dijo, Karel Francijo, a Pipin je med tem \xc4\x8dasom umrl.\n_START_SECTION_\nDela\n_START_PARAGRAPH_\nMed Gregorjevim pontifikatom so si Saraceni prisvojili Sicilijo ; nato so jih klicali na pomo\xc4\x8d v svojih spopadih mali kraljevi\xc4\x8di v ju\xc5\xbeni Italiji . Da bi zavaroval Rim, je pape\xc5\xbe utrdil starodavno pristani\xc5\xa1\xc4\x8de Ostijo z zidavo mo\xc4\x8dnega obzidja, ki so ga po njem imenovali Gregoriopolis. Za dobrobit Rima in \xe2\x80\x9cPatrimonium sancti Petri\xe2\x80\x9d (Nadarbina svetega Petra) je Gregor popravil vodovode in cerkve in ustanovil kmetijska gospodarstva v Kampaniji. _NEWLINE_Spodbujal je pogumne napore, ki jih je Oskar (Ansgar, Anaschar), apostol Severa, vlagal v spreobrnjenje \xc5\xa0vedov . Posvetil ga je za prvega nad\xc5\xa1kofa Hamburga in mu poslal palij. \xe2\x80\x9cPred telesom in veroizpovedjo bla\xc5\xbeenega Petra\xe2\x80\x9d mu je dal \xe2\x80\x9cpopolno oblast za oznanjevanje evangelija\xe2\x80\x9d ter ga postavil za svojega legata \xe2\x80\x9cmed \xc5\xa0vedi, Danci  in Slovani .\xe2\x80\x9d_NEWLINE_Pape\xc5\xbe Gregor IV. je v zahodno bogoslu\xc5\xbeje uvedel praznik Vseh svetnikov in sicer je za to praznovanje dolo\xc4\x8dil 1. november, kar se je obdr\xc5\xbealo vse do danes.\n_START_SECTION_\nSmrt in ocena\n_START_PARAGRAPH_\nPape\xc5\xbe Gregor IV. je umrl v Rimu, 25. januarja 844. Pokopan je v Baziliki svetega Petra v Vatikanu.'